**HRVATSKA AGENCIJA ZA MALO GOSPODARSTVO, INOVACIJE I INVESTICIJE,** Zagreb (Grad Zagreb), Ksaver 208, OIB: 25609559342, koju skupno zastupaju \_\_\_\_\_\_\_\_\_\_\_\_\_\_ i \_\_\_\_\_\_\_\_\_\_\_\_\_\_\_ , u svojstvu tijela iz članka 38. stavka 4. točke b) (iii) Uredbe (EU) br. 1303/2013, u izvršavanju zadataka provedbe financijskih instrumenata planiranih u okviru Operativnog programa „Konkurentnost i kohezija“ 2014.-2020. (dalje: „**HAMAG-BICRO**“)

i

*Naziv financijske institucije, Sjedište, OIB, Zastupnik*, u svojstvu pravne osobe iz članka 140., stavka 4. Uredbe (EU) br. 966/2012 (dalje: “**Financijska institucija**”)

skupno „**Strane**“ i pojedinačno, „**Strana**“, ovisno o kontekstu

u Zagrebu, dana \_\_\_\_\_\_\_\_\_sklopili su sljedeći

Sporazum o financiranju za izdavanje pojedinačnih jamstava financiranih iz Europskih strukturnih i investicijskih fondova

(„Sporazum“)

**PREAMBULA**

1. Utvrđuje se da je HAMAG-BICRO temeljem Zakona o uspostavi institucionalnog okvira za provedbu europskih strukturnih i investicijskih fondova u Republici Hrvatskoj u razdoblju 2014-2020 (NN 92/14) imenovan od strane Ministarstva regionalnog razvoja i fondova Europske unije, upravljačkog tijela za provedbu **Operativnog programa „Konkurentnost i kohezija”** (dalje:„**UT**“) **financiranog iz Europskih strukturnih i investicijskih fondova** (dalje: **“ESI fondovi**”) **za razdoblje 2014-2020”** (dalje: “**OPKK**”), kao financijski posrednik za izdavanje pojedinačnih Jamstava odabranim Financijskim institucijama za pokriće rizika leasing plasmana prihvatljivim subjektima malog gospodarstva.
2. Utvrđuje se da su **UT** i **HAMAG-BICRO**, u svojstvu tijela iz članka 38. stavka 4. točke b) (iii) Uredbe (EU) br. 1303/2013, u izvršavanju zadataka provedbe financijskih instrumenata planiranih u okviru OPKK sklopili Sporazum o financiranju kojim se reguliraju njihovi međusobni odnosi (dalje: Sporazum razine I.).
3. HAMAG-BICRO je dana 6. srpnja 2016. donio provedbeni program „ESIF JAMSTVA“ (dalje: „**Provedbeni program**“) , na osnovu kojih je objavio poziv za iskaz interesa i proveo postupak za odabir Financijskih institucija kojima se HAMAG-BICRO, sukladno predmetnom Programu, obvezuje izdavati pojedinačna jamstva u svrhu utvrđenu u točki 1. Preambule ovog Sporazuma, a prema uvjetima iz ovog Sporazuma.
4. Ovim Sporazumom Strane iskazuju spremnost da će u cilju poticanja malog gospodarstva u Republici Hrvatskoj, u skladu s kriterijima Programa, Financijska institucija subjektima malog gospodarstva definiranim Zakonom o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) (u daljnjem tekstu: „**Krajnji primatelji**“) odobravati leasing, a HAMAG-BICRO po nalogu Krajnjeg primatelja izdavati jamstva u korist Financijske institucije.
5. Strane suglasno utvrđuju da se na uređenje međusobnih odnosa iz ovog Sporazuma, osim odredbi istog, primjenjuju i odredbe Programa.

Na pitanja koja nisu uređena ovim Sporazumom i/ili Programom na odgovarajući način će se primjenjivati relevantne odredbe OPKK, odredbe propisa navedenih u članku 3. ovog Sporazuma i dr. relevantnih propisa nacionalnog i EU prava.

Strane su suglasne da u slučaju potrebe tumačenja odnosno u slučaju različitog uređenja određene obveze ili prava iz ovog Sporazuma u odnosu na Sporazum razine I., odredbe Sporazuma razine I. imaju prednost, uz iznimku čl. 15 ovog Sporazuma koji ima prednost u odnosu na čl. 30 Sporazuma razine I.

Financijska institucija obvezna je na odgovarajući način primjenjivati čl. 12 Sporazuma razine I, te čisti tekst Sporazuma razine I. bez pripadajućih priloga predstavlja Prilog 1 ovom Sporazumu. Strane su suglasne da prilozi Sporazuma razine I. ne obvezuju Financijsku instituciju.

Financijska institucija se obvezuje ne davati na uvid (u cijelosti, niti djelomično) Sporazum razine I. bilo kojim trećim osobama, bez suglasnosti HAMAG-BICRO-a.

**Uvodne odredbe.**

**Članak 1.**

1. Ovim Sporazumom uređuje se tzv. „**izravna provedba**“ financijskog instrumenta od strane HAMAG-BICRO-a, u skladu s odredbom iz čl. 6., st. 2. Sporazuma razine I, u obliku tzv. „**Pojedinačnog jamstva**“ (dalje: „**Jamstvo** ili **Jamstva**“ ovisno o kontekstu).
2. Ovim Sporazumom utvrđuje se da je Jamstvo financijski instrument u smislu čl. 2(p) Financijske Uredbe br. 966/2012 kojeg će HAMAG-BICRO izdavati Krajnjim primateljima na razini pojedinačnog leasinga (kojeg je Krajnji primatelj dobio od Financijske institucije) do maksimalnog ograničenja propisanog u postotku i iznosu, u korist Financijske institucije, a kako je definirano Programom.
3. Jamstvo kao financijski instrument može sadržavati i komponentu djelomične subvencije kamate kao dodanu vrijednost za ciljnu skupinu Krajnjih primatelja sukladno Programu.

Djelomična subvencija kamate je bespovratna osim u slučaju nezakonite potpore, a predstavlja zasebnu obvezu odvojenu od Jamstva i ne utječe na mogućnost ili iznos naplate Financijske institucije po Jamstvu.

Djelomična subvencija kamate će se dodjeljivati i isplaćivati sukladno čl. 12a ovog Sporazuma.

Kratice i definicije

**Članak 2.**

Osim ako drugačije nije izričito navedeno u ovom Sporazumu i pored uvodnog definiranja Strana, sljedeći izrazi imat će niže dodijeljeno značenje:

|  |  |
| --- | --- |
| **BEP (engl. Gross grant equivalent - GGE)** | znači bruto ekvivalent potpore (iznos potpore sadržan u izdanom jamstvu); |
| **Dan obračuna za isplatu** | znači dan na koji Financijska institucija nakon dana otvaranja stečaja/likvidacije, odnosno ako stečaj/likvidacija nije otvoren nakon dana dospijeća posljednje rate leasinga ili dana otkaza/raskida Ugovora o leasingu napravi obračun nenaplaćenih tražbina na ime glavnice leasinga za koji iznos potražuje isplatu po Jamstvu i koji iznos u izvatku iz poslovnih knjiga dostavi uz Poziv za plaćanje HAMAG-BICRO-u |
| **Doprinos OPKK financijskom instrumentu** | sredstva OPKK stavljena na raspolaganje financijskom instrumentu, obuhvaćaju financijsku potporu EFRR i popratno nacionalno sufinanciranje |
| **Državna potpora** | stvarni i potencijalni rashod ili umanjeni prihod države dodijeljen od davatelja državne potpore u bilo kojem obliku koji narušava ili prijeti narušavanjem tržišnog natjecanja stavljajući u povoljniji položaj određenog Krajnjeg primatelja ili proizvodnju određene robe i/ili usluge utoliko što utječe na trgovinu između država članica Europske unije, u skladu sa člankom 107. Ugovora o funkcioniranju Europske unije (u daljnjem tekstu: UFEU); |
| **De minimis potpora/Potpora male vrijednosti** | potpora uređena važećom uredbom Europske unije koja zbog svoga iznosa ne narušava ili ne prijeti narušavanjem tržišnog natjecanja i ne utječe na trgovinu između država članica Europske unije te ne predstavlja državnu potporu iz članka 107. stavka 1. UFEU; |
| **EK/Komisija** | znači Europska komisija; |
| **e-kohezija** | znači inicijativu Europske unije namijenjenu podršci smanjenja administrativnog opterećenja Krajnjeg primatelja i upravljača programima kao važnoga dijela pojednostavljenja strukturnih fondova u financijskom razdoblju 2014.-2020., omogućuje sigurnu elektronsku razmjenu podataka između Krajnjeg primatelja i upravljačkog tijela, tijela za ovjeravanje i revizorskog tijela i posredničkih tijela, te praktično ostvarena putem sustava elektroničke razmjene podataka; |
| **ESIF** | znači Europski strukturni i investicijski fondovi; |
| **EU** | znači Europska unija; |
| **Ex-ante procjena** | znači procjenu iz članka 37. stavka 2. točke 3. Uredbe (EU) br. 1303/2013, koja prethodi doprinosu ESIF programa FI-u i kojom se utvrđuje postojanje tržišnih nedostataka ili neoptimalnih situacija za ulaganja kao i procijenjenu razinu i opseg javnih investicijskih potreba uključujući i vrste financijskih instrumenata(engl. *Ex-ante assessment*); |
| **FI** | znači financijski instrument općenito, kao mjeru potpore EU iz članka 2. stavak 1. točka p) Financijske uredbe, koja se pruža dodatno iz proračuna kako bi se postigao jedan ili više određenih ciljeva politike EU (engl. *Financial instrument*); |
| **Financijska institucija** | znači pravnu osobu iz članka 140. stavka 4. Financijske uredbe odabranu da sudjeluje u provedbi aktivnosti putem FI; |
| **Financijski proizvod** | znači pojedinačni FI određen investicijskom strategijom (engl*. Financial product*); |
| **Iznos jamstva** | znači umnožak Postotka jamstva i Osnovice za koju se jamči. Maksimalni iznos jamstva definiran je Programom; |
| **Iznos subvencije kamate** | znači iznos koji se dobije obračunom subvencije kamate prema dinamici otplate kamate koja je ugovorena Ugovorom o leasingu. Dobiva se množenjem Stope subvencije kamate s nedospjelom glavnicom leasinga primjenom ugovorene metode obračuna kamate, osim posljednjeg iznosa subvencije kamate prije dosezanja Maksimalnog iznosa subvencije kamate kada se izračunava kao razlika između Maksimalnog iznosa subvencije kamate i svih stvarno isplaćenih Iznosa subvencije kamate; |
| **Jamstvo** | Kao FI znači pisanu obvezu preuzimanja odgovornosti HAMAG-BICRO-a za dio duga ili obveze Krajnjeg primatelja, ako nastupi događaj koji aktivira to Jamstvo; u ovom Sporazumu Jamstvo znači **pojedinačno jamstvo.** HAMAG-BICRO će Jamstva iz ovog instrumenta koja će biti neopoziva, bezuvjetna i plativa na prvi poziv izdavati Krajnjim primateljima na razini pojedinačnog leasinga (kojeg je Krajnji primatelj dobio od Financijske institucije), u korist Financijske institucije, do maksimalnog ograničenja definiranog u Postotku Jamstva i Iznosu Jamstva.  Ovaj FI može sadržavati i komponentu djelomične subvencije kamate kao dodanu vrijednost za ciljnu skupinu Krajnjih primatelja. Jamstvo je osmišljeno kao instrument koji sadrži Državnu potporu i/ili De minimis potporu, koju HAMAG-BICRO koji upravlja fondom za jamstva pruža Krajnjim primateljima u skladu s primjenjivom Uredbom de minimis i Općom uredbom o skupnom izuzeću (GBER) (engl. Guarantee); |
| **Krajnji primatelj** | znači pravnu osobu privatnog prava, uključujući osobe privatnog prava registrirane za obavljanje gospodarske djelatnosti i subjekte malog gospodarstva kako su definirani u članku 1. Priloga Preporuci Europske komisije 2003/361/EZ i Zakonom o poticanju razvoja malog gospodarstva (NN 29/2002, 63/2007, 53/2012, 56/2013 i 121/16), koja je registrirana i obavlja djelatnost (koja je predmet investicije/projekta za koji je izdano jamstvo) u RH, a koja prima financijsku potporu iz FI, odnosno koji je s Financijskom institucijom sklopio Ugovor o leasingu, a za pokriće rizika leasing plasmana za kojeg HAMAG-BICRO izdaje Jamstvo Financijskoj instituciji (engl. *Final recipient*); |
| **Maksimalni iznos subvencije kamate** | znači gornju granicu do koje HAMAG-BICRO isplaćuje djelomičnu subvenciju kamate. Izračunava se tako da se ukupni iznos kamate iz indikativnog otplatnog plana dostavljenog uz Zahtjev za jamstvo odnosno izmijenjenog otplatnog plana sukladno stvarno iskorištenom iznosu leasinga podijeli s 2, uvažavajući maksimalni intenzitet i ograničenja propisana Uredbom o skupnom izuzeću i/ili Uredbom o de minimis potporama; |
| **mikro, malo i srednje poduzeće (MSP)** | znači Krajnjeg primatelja –mikro, malo ili srednje poduzeće, pravne osobe javnog ili privatnog prava, uključujući osobe privatnog prava registrirane za obavljanje gospodarske djelatnosti i subjekte malog gospodarstva kako su definirani u članku 1. Priloga Preporuci Europske komisije 2003/361/EZ (engl. *SME*) i Zakonom o poticanju razvoja malog gospodarstva (NN 29/2002, 63/2007, 53/2012, 56/2013 i 121/16); |
| **Mjesec** | znači kalendarski mjesec; |
| **Nepravilnost** | znači svako kršenje prava EU ili nacionalnog prava u vezi s njegovom primjenom koje proizlazi iz djelovanja ili propusta gospodarskog subjekta uključenog u provedbu ESI fondova koje šteti, ili bi moglo naštetiti proračunu EU, tako da optereti proračun EU neopravdanim izdatkom; |
| **OLAF** | znači Europski ured protiv prijevara; |
| **OPKK** | znači Operativni program "Konkurentnost i kohezija 2014.-2020.", koji je EK usvojila 12. prosinca 2014. godine; |
| **Osnovica za koju se jamči** | znači iznos dokumentiranih nenaplaćenih tražbina na ime glavnice iz Ugovora o leasingu (koji ne uključuje potraživanje Financijske institucije nastalo temeljem obračuna interkalarne, redovne i zatezne kamate ili drugih troškova u bilo kojoj fazi korištenja, počeka ili otplate takvih obveza) na Dan obračuna za isplatu; |
| **OzP** | znači odbor za praćenje osnovan u suglasnosti s UT u skladu s člankom 43. Uredbe (EU) br. 1303/2013; |
| ***Pari passu* model** | znači raspodjelu sredstva prikupljenih prodajom objekta leasinga, za tražbinu Financijske institucije po Ugovoru o leasingu i tražbinu HAMAG-BICRO-a po isplaćenom Jamstvu, nakon dana isplate po Jamstvu, u omjeru sukladno postotku isplaćenog Jamstva u odnosu na glavnicu leasing obveze za koju se jamči (primjerice, ako je Postotak Jamstva 80%, svaki pojedinačni iznos koji je naplaćen nakon dana plaćanja po Jamstvu će se dijeliti u omjeru: 80% HAMAG-BICRO-u – 20% Financijskoj instituciji); |
| **Poslovna godina** | znači vremensko razdoblje izjednačeno s kalendarskom godinom; |
| **Postotak jamstva** | znači postotak koji se primjenjuje na Osnovicu za koji se jamči, a čiji raspon je propisan Programom; |
| **Poziv za plaćanje** | znači zahtjev za plaćanjem po izdanom Jamstvu koji Financijska institucija po propisanim uvjetima i unutar propisanih rokova podnosi HAMAG-BICRO-u radi plaćanja Iznosa Jamstva; |
| **Prijavitelj** | znači pravnu osobu privatnog prava, uključujući osobe privatnog prava registrirane za obavljanje gospodarske djelatnosti i subjekte malog gospodarstva kako su definirani u članku 1. Priloga Preporuci Europske komisije 2003/361/EZ, koja podnosi prijavu za potporu kroz FI HAMAG-BICRO-u (engl. *Applicant*); |
| **Program** | Znači program HAMAG-BICRO-a *ESIF jamstva* usvojen dana 6. srpnja 2016. godine i čiji sažetak je objavljen u Narodnim novinama 08. srpnja 2016 (NN 62/16) , uključujući izmjene istog; |
| **Programski doprinos** | znači sredstva Programa stavljena na raspolaganje financijskom instrumentu, obuhvaćaju financijsku potporu EFRR i popratno nacionalno sufinanciranje; |
| **Provjera** | znači svaku provjeru specifičnih aspekata prihoda ili izdataka neke aktivnosti koja uključuje provjere definirane člankom 125. stavkom 5. Uredbe (EU) br. 1303/2013 (engl. *check*); |
| **Radni dan** | znači svaki dan osim subote, nedjelje te blagdana i praznika u Republici Hrvatskoj; |
| **Redovna kamatna stopa** | znači kamatnu stopu koju bi Financijska institucija obračunala Krajnjem primatelju temeljem Ugovora o leasingu bez osiguranja Jamstvom; |
| **Stopa subvencije kamate** | znači stopu po kojoj se izračunava Iznos subvencije kamate. Dobiva se množenjem Visine umanjenja s faktorom uvećanja HAMAG-BICRO-a, koji prema Programu iznosi 3, te se iskazuje u postotnim bodovima; |
| **SUK** | znači sustav upravljanja i kontrole uspostavljen u skladu s poglavljem I. glave VIII. Uredbe (EU) br. 1303/2013; |
| **Sukob interesa** | znači svaku situaciju u kojoj su privatni interesi osoba u SUK ESIF-ova u suprotnosti s javnim interesom ili kad privatni interes utječe ili može utjecati na nepristranost u obavljanju njihovih funkcija, u situacijama dolazi u priliku svojom odlukom ili drugim djelovanjem pogodovati sebi ili sebi bliskim osobama, društvenim skupinama i organizacijama. Smatra se da sukob interesa postoji ako nepristrano i objektivno obavljanje funkcija i izvršavanje zadataka osobe uključene u postupak dodjele bespovratnih sredstava može biti ili jest narušeno jer je sa Stranom ili osobom ovlaštenom za zastupanje Strane u odnosu srodstva po krvi u ravnoj liniji, u pobočnoj liniji do četvrtog stupnja zaključno, bračni drug ili srodnik po tazbini do drugog stupnja zaključno, i po prestanku braka, u odnosu skrbnika, posvojitelja ili posvojenika, u bliskom osobnom odnosu, u gospodarskom ili drugom poslovnom odnosu, zbog političkog ili drugog uvjerenja, te drugog utvrđenog zajedničkog interesa sa Stranom (ili Financijskom institucijom, kada je prikladno) (engl. *conflict of interest*); |
| **TzO** | znači tijelo za ovjeravanje, za potrebe ovog Sporazuma – Ministarstvo financija Republike Hrvatske; |
| **Ugovor o leasingu** | znači ugovor o leasingu sklopljen između Financijske institucije i Krajnjeg primatelja u odnosu na koji je izdano Jamstvo ili u odnosu na koji je podnijet Zahtjev za izdavanjem Jamstva; |
| **Umanjena kamatna stopa** | znači kamatnu stopu koju Financijska institucija obračunava Krajnjem primatelju temeljem Ugovora o leasingu osiguranog Jamstvom. Izračunava se tako da se od Redovne kamatne stope oduzme Visina umanjenja određena prema tablici iz čl. 12. ovog Sporazuma; |
| **Upravljačko tijelo (UT)** | znači Ministarstvo regionalnog razvoja i fondova Europske unije; |
| **Visina umanjenja** | znači razliku između Redovne kamatne stope i Umanjene kamatne stope, iskazana u postotnim bodovima. Visina umanjenja je dodatno temelj za određivanje Stope subvencije kamate; |
| **Viša sila** | znači izvanredne, vanjske okolnosti koje se nisu mogle predvidjeti, niti ih je bilo koja Strana mogla spriječiti, izbjeći ili otkloniti, zbog čega za događaje koji su nastali pod takvim okolnostima niti jedna Strana Sporazuma nije odgovorna. |

Ostali pojmovi koji se koriste u ovom Sporazumu, a nisu definirani u prethodnom stavku, tumače se u skladu s propisima čl.3 ovog Sporazuma (prema redoslijedu njihova navođenja).

Primjenjivi pravni okvir i pravno relevantni dokumenti.

Članak 3.

1. **Pravni okvir EU**

* Ugovor o Europskoj uniji (konsolidirana verzija, SL C 115/13, 9.5.2008) (UEU);
* Ugovor o funkcioniranju Europske unije (konsolidirana verzija, SL C 115/47, 9.5.2008) (UFEU);
* Uredba (EZ, Euroatom) br. 2988/95 Europskog vijeća od 18. prosinca 1995. o zaštiti financijskih interesa Europskih zajednica; SL L 312, 23.12.1995.;
* Uredba (Euratom, EZ) br. 2185/96 Europskog vijeća od 11. studenoga 1996. o provjerama i inspekcijama na terenu koje provodi Komisija s ciljem zaštite financijskih interesa Europskih zajednica od prijevara i ostalih nepravilnosti; SL L 292, 15.11.1996.;
* Preporuke Europske komisije 2003/361 od 6. svibnja 2003. u vezi s definicijom mikro, malih i srednjih poduzeća (tekst značajan za EGP) SL L 124, str. 36-41, 20.05.2003.;
* Radni dokument službi Komisije o provedbi Preporuke Komisije od 6. svibnja 2003. u vezi s definicijom mikro, malih i srednjih poduzeća - Bruxelles, 7.10.2009 SEC(2009) 1350;
* Direktiva 2005/60/EZ Europskoga parlamenta i Vijeća od 26. listopada 2005. o sprečavanju korištenja financijskog sustava u svrhu pranja novca i financiranja terorizma, SL L 309/15, 26.10.2005.;
* Uredba (EU, Euratom) br. 966/2012 Europskoga parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002, SL L 298/1, 25.10.2012. („**Financijska uredba**“);
* Delegirana uredba Komisije (EU) br. 1268/2012 od 29. listopada 2012. o pravilima za primjenu Uredbe (EU, Euratom) br. 966/2012 Europskog parlamenta i Vijeća o financijskim pravilima koja se primjenjuju na opći proračun Unije; SL L 362, 29.10.2012.;
* Direktiva 2013/34/EU Europskog parlamenta i Vijeća od 26. lipnja 2013. o godišnjim financijskim izvještajima, konsolidiranim financijskim izvještajima i povezanim izvješćima za određene vrste poduzeća, o izmjeni Direktive 2006/43/EZ Europskog parlamenta i Vijeća i o stavljanju izvan snage direktiva Vijeća 78/660/EEZ i 83/349/EEZ; SL L 182/19, 26.06.2013.;
* DIREKTIVU VIJEĆA 2014/102/EU od 7. studenoga 2014. o prilagodbi Direktive 2013/34/EU Europskog parlamenta i Vijeća o godišnjim financijskim izvještajima, konsolidiranim financijskim izvještajima i povezanim izvješćima za određene vrste poduzeća zbog pristupanja Republike Hrvatske;
* Uredba (EU) br. 1303/2013 Europskog parlamenta i Vijeća od 17. prosinca 2013. o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo te o stavljanju izvan snage Uredbe Vijeća (EZ) br. 1083/2006, SL L 347/320, 20.12.2013. (Uredba (EU) br. 1303/2013);
* Provedbena uredba Komisije (EU) br. 964/2014 оd 11. rujna 2014. o utvrđivanju pravila za primjenu Uredbe (EU) br. 1303/2013 Europskog parlamenta i Vijeća u pogledu standardnih uvjeta koji se odnose na financijske instrumente, SL L 271/16, 12.09.2014.;
* Provedbena uredba Komisije (EU) br. 1011/2014 оd 22. rujna 2014. o utvrđivanju detaljnih pravila za provedbu Uredbe (EU) br. 1303/2013 Europskog parlamenta i Vijeća u pogledu modela za dostavljanje određenih informacija Komisiji i detaljnih pravila o razmjenama informacija između Krajnjeg primatelja i upravljačkih tijela, tijela za ovjeravanje, tijela za reviziju i posredničkih tijela, SL L 286/1, 30.09.2014.;
* Delegirana uredba Komisije (EU) br. 480/2014 оd 3. ožujka 2014. o dopuni Uredbe (EU) br. 1303/2013 Europskog parlamenta i Vijeća o utvrđivanju zajedničkih odredbi Europskog fonda za regionalni razvoj, Europskog socijalnog fonda, Kohezijskog fonda, Europskog poljoprivrednog fonda za ruralni razvoj i Europskog fonda za pomorstvo i ribarstvo te o utvrđivanju općih odredbi Europskog fonda za regionalni razvoj, Europskog socijalnog fonda, Kohezijskog fonda i Europskog fonda za pomorstvo i ribarstvo, SL L138/5, 13.05.2014. (Delegirana uredba Komisije (EU) br. 480/2014);
* Uredba (EU) br. 1300/2013 Europskog parlamenta i Vijeća od 17. prosinca 2013. o Kohezijskom fondu i stavljanju izvan snage Uredbe Vijeća (EZ) br. 1084/2006, SL L 347/281, 20.12.2013. (Uredba o KF-u);
* Uredba (EU) br. 1301/2013 Europskog parlamenta i Vijeća od 17. prosinca 2013. o Europskom fondu za regionalni razvoj i o posebnim odredbama o cilju „Ulaganje za rast i radna mjesta” te stavljanju izvan snage Uredbe (EZ) br. 1080/2006, SL L 347/289, 20.12.2013. (Uredba o EFRR-u);
* Uredba (EU) br. 1304/2013 Europskog Parlamenta i Vijeća od 17. prosinca 2013. o Europskom socijalnom fondu i stavljanju izvan snage Uredbe Vijeća (EZ) br. 1081/2006, SL L 347/470, 20.12.2013. (Uredba o ESF-u);
* Uredba Komisije (EU), broj 1407/2013, od 18. prosinca 2013. o primjeni članaka 107. i 108. Ugovora o europskoj zajednici na potpore male vrijednosti, SL L, broj 352/1, 24.12. 2013. (dalje: „**Uredba o potporama male vrijednosti**“);
* Provedbena uredba Komisije (EU) br. 215/2014 оd 7. ožujka 2014. o utvrđivanju pravila u skladu s Uredbom (EU) br. 1303/2013 Europskog parlamenta i Vijeća o utvrđivanju zajedničkih odredbi o Europskom fondu za regionalni razvoj, Europskom socijalnom fondu, Kohezijskom fondu, Europskom poljoprivrednom fondu za ruralni razvoj i Europskom fondu za pomorstvo i ribarstvo i o utvrđivanju općih odredbi o Europskom fondu za regionalni razvoj, Europskom socijalnom fondu, Kohezijskom fondu i Europskom fondu za pomorstvo i ribarstvo u vezi s modelima za potporu ciljevima u području klimatskih promjena, određivanjem ključnih etapa i ciljeva u okviru uspješnosti i nazivljem kategorija intervencija za europske strukturne i investicijske fondove, SL L 69/65 , 08.03.2014. (dalje: „**Provedbena uredba Komisije (EU) br. 215/2014**“);
* Uredba (EU, Euratom) br. 883/2013 od 11. rujna 2013. o istragama koje provodi Europski ured za borbu protiv prijevara (OLAF) i stavljanju izvan snage Uredbe (EZ) br. 1073/1999 Europskog parlamenta i Vijeća te Uredbe Vijeća (Euratom) br. 1074/1999, SL L 248/1, 18.09.2013.;
* Uredba (EU) br. 1291/2013 Europskog parlamenta i vijeća od 11. prosinca 2013. o osnivanju Okvirnog programa za istraživanja i inovacije Obzor 2020. (2014. – 2020.) i o stavljanju izvan snage Odluke br. 1982/2006/EZ, SL L 347/104, 20.12.2013.;
* Direktiva 2014/24/EU Europskog parlamenta i Vijeća od 26. veljače 2014. o javnoj nabavi i o stavljanju izvan snage Direktive 2004/18/EZ, SL L 94/65, 28.03.2014.;
* Uredba Komisije (EU) br. 651/2014. оd 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora, SL L 187/1, 26.06.2014. („**Uredba o općem skupnom izuzeću-GBER**“);
* Provedbena uredba Komisije (EU) br. 821/2014 оd 28. srpnja 2014. o utvrđivanju pravila za primjenu Uredbe (EU) br. 1303/2013 Europskog parlamenta i Vijeća u pogledu detaljnih postupaka za prijenos programskih doprinosa i upravljanje njima, izvješćivanja o financijskim instrumentima, tehničkih obilježja mjera informiranja i komunikacije za operacije te sustava evidentiranja i pohranjivanja, SL L 223/7, 29.7.2014. („**Provedbena uredba Komisije (EU) br. 821/2014**“).

1. **Akti EU**

* Ex-ante procjena za financijske instrumente u području poslovne konkurentnosti, zapošljavanja i socijalnog poduzetništva[[1]](#footnote-1)
* Potpora poduzećima / radni kapital[[2]](#footnote-2)
* Smjernice o financijskim instrumentima – Rječnik[[3]](#footnote-3)
* Financijski instrumenti u ESIF programima 2014.-2020.[[4]](#footnote-4)
* Metodologija za ex-ante procjenu za financijske instrumente u programskom razdoblju 2014-2020.[[5]](#footnote-5)
* Opća metodologija koja pokriva sve tematske ciljeve – Kratki vodič[[6]](#footnote-6)
* Opća metodologija koja pokriva sve tematske ciljeve – Svezak 1[[7]](#footnote-7)
* Jačanje istraživanja, tehnološkog razvoja i inovacija (tematski cilj 1) – Svezak II[[8]](#footnote-8)
* Jačanje konkurentnosti MSP-ova, uključujući poljoprivredu, mikrokreditiranje (tematski cilj 3) – Svezak III[[9]](#footnote-9)
* Podržavanje prelaska na niskougljično gospodarstvo u svim sektorima (tematski cilj 4) – Svezak IV[[10]](#footnote-10)
* Financijski instrumenti za urbani i teritorijalni razvoj – Svezak V[[11]](#footnote-11)
* Metodologija za ex-ante procjenu za financijske instrumente – Edukacija za Upravljačka tijela – lipanj 2014.[[12]](#footnote-12)
* Smjernice za države članice o članku 41. Uredbe (EU) br. 1303/2013) – Zahtjevi za plaćanje EGESIF – 8. lipnja 2015.[[13]](#footnote-13)
* Upute o izvještavanju za godišnje izvješće o provedbi (GIP)[[14]](#footnote-14)
* Smjernice za države članice o kombinaciji potpore iz financijskih instrumenata s ostalim oblicima potpore[[15]](#footnote-15)

1. **Nacionalni pravni okvir**

* Ugovor o pristupanju Republike Hrvatske Europskoj uniji (Narodne novine, Međunarodni ugovori, br. 2/12) (Ugovor o pristupanju);
* Zakon o uspostavi institucionalnog okvira za provedbu Europskih strukturnih i investicijskih fondova u Republici Hrvatskoj u financijskom razdoblju 2014.-2020. (Narodne novine br. 92/14);
* Uredba o tijelima u Sustavima upravljanja i kontrole korištenja Europskog socijalnog fonda, Europskog fonda za regionalni razvoj i Kohezijskog fonda, u vezi s ciljem „Ulaganje u rast i radna mjesta“ (Narodne novine br. 107/14, 23/15, 129/15, 15/17, 18/17, 46/21 i 49/2021) (Uredba);
* Zakon o javnoj nabavi (Narodne novine, br. 90/11, 83/13, 143/13 i 13/14);
* Kazneni zakon (Narodne novine, broj 125/11, 144/12, 56/15, 61/15, 101/17, 118/18, 126/19 i 84/21);
* Zakon o sustavu unutarnjih kontrola u javnom sektoru (Narodne novine br. 78/15, 102/19);
* Zakon o tajnosti podataka (Narodne novine br.79/07 i 86/12);
* Zakon o poticanju razvoja malog gospodarstva (Narodne novine br. 29/02, 63/07, 53/12, 56/13 i 121/16);
* Opći porezni zakon (Narodne novine br. 115/16, 106/2018, 121/19, 32/20 i 42/20)
* Zakon o obveznim odnosima (Narodne novine br. 35/05, 41/2008, 125/11, 78/15 i 29/18)

1. **Nacionalni akti**

* Nacionalna strategija suzbijanja prijevara za zaštitu financijskih interesa Europske unije, usvojena na 138. sjednici Vlade Republike Hrvatske, 23. siječnja 2014.;
* OPKK

**Svrha i područje primjene Sporazuma**

**Članak 4.**

1. Ovim Sporazumom se uređuju prava, obveze i odgovornosti Strana vezano uz izdavanje neopozivih, bezuvjetnih Jamstava koja su plativa na prvi poziv u okviru provedbe i upravljanja FI-om u vezi upotrebe Programskog doprinosa temeljem Uredbe (EU) br. 1303/2013 u okviru OPKK-a.
2. Strane suglasno utvrđuju da HAMAG-BICRO sukladno uvjetima i kriterijima iz Programa, kao i odredbama ovog Sporazuma, izdaje Jamstva koja su neopoziva, bezuvjetna i plativa na prvi poziv, za osiguranje povrata dijela glavnice leasinga koji je Financijska institucija odobrila Krajnjim primateljima, po nalogu i na zahtjev Krajnjih primatelja, a u korist Financijske institucije, pod uvjetima i na način utvrđen ovim Sporazumom i Programom.
3. HAMAG-BICRO može u okviru ovog Sporazuma izdati Jamstvo najviše do Iznosa Jamstva utvrđenog Programom, a prema kojem se jamči najviše do 80 % nenaplaćene glavnice svakog leasinga prihvatljivim Krajnjim primateljima.
4. Strane ovog Sporazuma su suglasne da HAMAG-BICRO ima pravo predložiti izmjene/dopune ovog Sporazuma kada su takve izmjene/dopune bitne radi pravilnog provođenja OPKK-a odnosno u slučaju izmjene/dopune i/ili prestanka važenja Programa.
5. HAMAG-BICRO se obvezuje, u roku 30 (trideset) dana od dana formiranja završne verzije prijedloga predmetnih izmjena/dopuna i/ili od dana prestanka važenja Programa odnosno nastupanja drugih bitnih okolnosti, o istome obavijestiti Financijsku instituciju te joj, kada je to moguće, ponuditi zaključenje odgovarajućeg dodatka ovom Sporazumu u pisanom obliku.
6. Ukoliko Financijska institucija po proteku roka od 30 (trideset) dana od dana primitka ponude odgovarajućeg dodatka ovom Sporazumu ne zaključi dodatak Sporazumu, istekom zadnjeg dana predmetnog roka prestaje mogućnost izdavanja novih jamstava u okviru ovog Sporazuma, te će HAMAG-BICRO Financijskoj instituciji uputiti pisani otkaz sukladno čl. 23 ovog Sporazuma.
7. Strane su suglasne da Financijska institucija ima pravo predložiti izmjene/dopune ovog Sporazuma kada su takve izmjene/nadopune bitne radi pravilnog provođenja ovog Sporazuma, te ih je HAMAG-BICRO obvezan razmotriti i u pisanom obliku se o tome očitovati u razumnom roku ne dužem od 30 (trideset) dana od dana zaprimanja pisanog prijedloga Financijske institucije.

Ukoliko HAMAG-BICRO ne prihvati predložene izmjene/dopune, Financijska institucija ima pravo nakon proteka prethodno navedenog roka otkazati ovaj Sporazum sukladno čl. 23. ovog Sporazuma.

**Postupak izdavanja Jamstva**

**Članak 5.**

1. U svrhu izdavanja Jamstava za osiguranje povrata dijela glavnice leasinga koji je Financijska institucija odobrila Prijavitelju, Financijska institucija će HAMAG-BICRO-u dostaviti Zahtjev za jamstvo, potpisan od strane osobe ovlaštene za zastupanje Financijske institucije (ili posebno ovlaštene za poduzimanje navedenog posla) i Prijavitelja, s uvjetnom odlukom Financijske institucije o uvjetnom odobrenju financiranja i sklapanju Ugovora o leasingu (original ili presliku), ocjenom Financijske institucije te dokumentacijom čiji popis je objavljen u Programu na službenoj internetskoj stranici HAMAG-BICRO-a, radi postupka obrade Zahtjeva za jamstvo i odlučivanja o istom.

Financijska institucija je obvezna u uvjetnoj Odluci o odobrenju leasinga navesti Redovnu kamatnu stopu, Visinu umanjenja, Umanjenu kamatnu stopu i traženi Postotak Jamstva, te ostale bitne elemente potrebne za sklapanje Ugovora o leasingu odnosno donošenje odluke o Zahtjevu za Jamstvo.

1. Strane su suglasne da će, kada god to okolnosti dopuštaju, primjenjivati politiku e-kohezije te omogućiti razmjenu podataka bilo kojim elektroničkim medijem odnosno čuvanje podataka/dokumentacije u elektronskom obliku, a sve u svrhu kako bi se smanjio administrativni teret za Prijavitelje/Krajnje primatelje.
2. HAMAG-BICRO se obvezuje u roku od 10 (deset) radnih dana od dana primitka Zahtjeva za jamstvo, putem elektroničke pošte i/ili drugim pisanim putem potvrditi Financijskoj instituciji da je dostavljena dokumentacija uz Zahtjev za jamstvo potpuna odnosno u slučaju potrebe obavijestiti Financijsku instituciju o dodatnoj dokumentaciji koju je još potrebno dostaviti.
3. HAMAG-BICRO se obvezuje u roku od 10 (deset) radnih dana od zaprimanja Zahtjeva za jamstvo uz koji je priložena potpuna uredna dokumentacija donijeti pozitivnu ili negativnu odluku o Zahtjevu za jamstvo te istu u pisanom obliku poslati Financijskoj instituciji i Prijavitelju/Krajnjem primatelju u najkraćem roku.

U slučaju da HAMAG-BICRO nije u mogućnosti donijeti pozitivnu odluku o Zahtjevu za jamstvo za traženi Postotak Jamstva, HAMAG-BICRO će o tome izvijestiti Financijsku instituciju, a Financijska institucija može dostaviti dorađeni Zahtjev za jamstvo uz ažuriranu odgovarajuću dokumentaciju.

1. U pozitivnoj odluci o Zahtjevu za jamstvo (dalje: Odluka o odobrenju Jamstva) HAMAG-BICRO se obvezuje naznačiti iznos/postotak Jamstva, Stopu subvencije kamate, Maksimalni iznos subvencije kamate te poziv za dostavom potpisanog Ugovora o leasingu s Krajnjim primateljem u preslici putem e-maila kaoi drugu eventualno potrebnu dokumentaciju.
2. Na temelju primljene Odluke o odobrenju Jamstva, Financijska institucija će s Krajnjim primateljem sklopiti Ugovor o leasingu i jednu presliku e-mailom dostaviti HAMAG-BICRO-u, kako bi HAMAG-BICRO mogao s Krajnjim primateljem sklopiti ugovor o jamstvu te izdati Jamstvo u korist Financijske institucije.
3. Ugovor o leasingu mora sadržavati obvezu Krajnjeg primatelja:

* na plaćanje vlastitog učešća od najmanje 20% ili napomenu o postojanju police o osiguranju dijela tražbine ili slično (predmetno učešće može biti u obliku vlastitog učešća Krajnjeg primatelja, učešća drugih osoba, police osiguranja dijela tražbine po Ugovoru o leasingu i sl.);
* obvezu na ugovaranje kasko osiguranja predmeta leasinga odnosno police za osiguranje imovine kada je predmet leasinga oprema, i to za cijelo vrijeme trajanja leasinga.

Financijska institucija se obvezuje prethodno izdavanju Jamstva HAMAG-BICRO-u dostaviti:

* izvod platno prometnog poslovanja za transakcijski račun Krajnjeg primatelja ili izvod platno prometnog poslovanja za transakcijski račun Financijske institucije ili knjigovodstvenu karticu prometa Krajnjeg primatelja kao primatelja leasinga po Ugovoru o leasingu iz kojih je razvidno da je Krajnji primatelj ili netko treći (po ugovoru o kompenzaciji, cesiji, asignaciji i sl.) uplatio učešće po Ugovoru o leasingu na račun Financijske institucije; odnosno u slučaju učešća u obliku osiguranja dijela tražbine, potvrdu ovjerenu i potpisanu od strane osiguravajućeg društva o osiguranju dijela tražbine po predmetnom Ugovoru o leasingu, s naznakom osiguranog iznosa (iznos osiguranog iznosa dijela tražbine u slučaju učešća u obliku osiguranja dijela tražbine mora iznositi najmanje 20% leasinga);
* dokaz o isplati HAMAG-BICRO-u naknade za jamstvo (premije za rizik) naplaćene od Krajnjeg primatelja.

1. HAMAG-BICRO se obvezuje izdati Jamstvo, odmah bez odlaganja, po primitku traženog broja primjeraka potpisanog ugovora o Jamstvu s Krajnjim primateljem u izvorniku i/ili ovjerenoj preslici, ugovorenih instrumenata osiguranja po ugovoru o Jamstvu, zadužnice Financijske institucije na iznos djelomične subvencije kamate dodijeljen Odlukom o odobrenju jamstva i uvećan za zakonske zatezne kamate te po zaprimanju dokumenata iz stavka 7. ovog Sporazuma od strane Financijske institucije.

Strane su suglasne da Financijska institucija, umjesto pojedinačne zadužnice na iznos djelomične subvencije kamate dodijeljen Odlukom o odobrenju jamstva i uvećan za zakonske zatezne kamate za pojedinačni predmet, može izdati jednu zadužnicu kojom će biti obuhvaćen veći broj pojedinačnih predmeta, i to na iznos sporazumno dogovoren između HAMAG-BICRO-a i Financijske institucije.

HAMAG-BICRO se obvezuje odmah bez odlaganja scan izdanog Jamstva proslijediti Financijskoj instituciji putem elektroničke pošte, a odmah po zaprimanju dodatne dokumentacije iz st. 9 i 10 ovog članka dostaviti izvornik Jamstva Financijskoj instituciji te presliku Jamstva Krajnjem primatelju.

1. Financijska institucija će nakon zaprimanja scan-a Jamstva i zaključenja primopredajnog zapisnika kojim Krajnji primatelj potvrđuje primitak predmeta leasinga izvršiti namjensku isplatu sredstava.

Financijska institucija može izvršiti namjensku isplatu za objekt leasinga i prije zaprimanja scan-a Jamstva od HAMAG-BICRO i zaključenja primopredajnog zapisnika kojim Krajnji primatelj potvrđuje primitak predmeta leasinga, u kojim slučajevima Financijska institucija odgovara sukladno prema Zakonu o leasingu.

1. Financijska institucija je dužna isplatiti sredstva namjenski na žiro – račune dobavljača po ponudi ili predračunu. Iznimno, u slučaju kad Krajnji primatelj sam neposredno uvozi predmet leasinga (tzv. „Tehnički Sale and lease back“), Financijska institucija može isplatiti sredstva leasinga izravno na žiro-račun Krajnjeg primatelja (koji je primatelj leasinga i dobavljač predmeta leasinga) ili banke u slučaju kada je nabava iz inozemstva izvršena putem kratkoročnog kredita banke. Navedeno je moguće pod uvjetom da se radi o nabavi i uvozu novog predmeta leasinga te su dostavljeni dokazi iz kojih je vidljivo da je serijski broj predmeta leasinga i netto nabavna vrijednost na ponudi/računu Krajnjeg primatelja jednaka serijskom broju i netto cijeni iskazanoj na računu dobavljača u inozemstvu. Osim navedenog, Krajnji primatelj je dužan dostaviti i JCD obrazac (jedinstvene carinske deklaracije) na kojem je također vidljivo gore navedeno.

Financijska institucija se obvezuje u roku od 5 (pet) radnih dana od dana isporuke objekta leasinga HAMAG-BICRO-u dostaviti:

* presliku primopredajnog zapisnika kojim Krajnji primatelj potvrđuje preuzimanje predmeta leasinga za čiju nabavu je zatraženo i izdano Jamstvo;
* presliku police osiguranja predmeta leasinga;
* dokument iz kojeg je razvidan financijski tijek uplate sredstava dobavljaču (izvod sa platno prometnog poslovanja za transakcijski račun Financijske institucije, knjigovodstvenu karticu prometa prema dobavljaču, elektronsku kopiju naloga Financijske institucije za plaćanje prema dobavljaču iz kojeg je vidljivo da je isti proveden i sl.).

1. Jamstvo vrijedi samo za pravodobno isporučen predmet leasinga koji nije imao pravni nedostatak ili nedostatak koji bi utjecao na funkcionalnost predmeta leasinga u trenutku preuzimanja predmeta leasinga i koji je u skladu s Ugovorom o leasingu.

Za potrebe ovog Sporazuma, pravodobnom isporukom predmeta leasinga smatra se i isporuka sa zakašnjenjem do 30 (trideset) dana.

U slučaju zakašnjenja duljeg od 30 (trideset) dana, Financijska institucija će uz odgovarajuće objašnjenje zatražiti od HAMAG-BICRO-a suglasnost za potvrdu valjanosti Jamstva.

1. Ukoliko Krajnji primatelj nakon izdavanja Jamstva, a prije plaćanja Financijske institucije prema dobavljaču i prije aktivacije Ugovora o leasingu, bez obzira na razlog, raskine Ugovor o leasingu, odustane od Ugovora o leasingu odnosno od preuzimanja predmeta leasinga, Strane su suglasne da danom raskida/odustajanja/odbijanja preuzimanja od strane Krajnjeg primatelja Jamstvo prestaje vrijediti te se Financijska institucija obvezuje odmah obavijestiti HAMAG-BICRO te bez odgode vratiti HAMAG-BICRO-u izdano Jamstvo (ukoliko je original istog prethodno zaprimljen u Financijskoj instituciji).
2. Strane se obvezuju da će u ugovore koje zaključuju s Krajnjim primateljem unijeti zabranu davanja predmeta leasinga u podzakup.
3. Financijska institucija se obvezuje da će za Ugovor o leasingu za koji HAMAG-BICRO izdaje Jamstvo sukladno ovom Sporazumu, naplaćivati u svoju korist samo jednu naknadu za obradu zahtjeva za leasing.

Financijska institucija će u ime i za račun HAMAG-BICRO-a od Krajnjeg primatelja naplatiti naknadu za jamstvo (premiju za rizik) u visini određenoj Programom, te istu prije izdavanja Jamstva isplatiti HAMAG-BICRO-u.

1. Strane suglasno utvrđuju da svako izdano Jamstvo u sebi sadrži državnu potporu i/ili potporu male vrijednosti izraženu u obliku iznosa BEP-a, a o kojem iznosu se HAMAG-BICRO obvezuje obavijestiti Krajnjeg primatelja pri svakom izdavanju Jamstva pisanim putem.

**Instrumenti osiguranja**

**Članak 6.**

1. Strane su suglasne da će Financijska institucija radi osiguranja naplate svoje tražbine temeljem Ugovora o leasingu s Krajnjim primateljem za koji je izdano Jamstvo samostalno pribavljati, provesti i aktivirati instrumente osiguranja određene leasing dokumentacijom i pripadajućom Odlukom o odobrenju leasinga (što uključuje, ali se ne ograničava na zadužnice i založna prava na nekretninama, pokretninama i pravima, ovisno o okolnostima pojedinog slučaja), a prema samostalnoj procjeni rizika Financijska institucije sukladno njezinim internim aktima i procedurama.
2. HAMAG-BICRO može Odlukom o odobrenju Jamstva omogućiti Krajnjem primatelju da Financijskoj instituciji pojedine instrumente osiguranja naplate tražbine temeljem Ugovora o leasingu pribavi i nakon izdavanja Jamstva, do isteka roka koji je određen u predmetnoj odluci HAMAG-BICRO-a. U tom slučaju Financijska institucija ne preuzima nikakvu odgovornost prema HAMAG-BICRO za nemogućnost pribavljanja ugovorenih instrumenata osiguranja nakon izdavanja Jamstva, osim ako je takvu nemogućnost skrivila namjerno ili krajnjom nepažnjom.
3. Strane su suglasne da je HAMAG-BICRO ovlašten pribaviti zasebne instrumente osiguranja za tražbinu po ugovoru o jamstvu.
4. Strane su suglasne da će, u slučajevima kada Financijska institucija odluči kao instrumente osiguranja sukladno st.1 ovog članka uzeti založna prava na nekretninama, pokretninama i/ili pravima Krajnjeg primatelja i/ili treće osobe, a HAMAG-BICRO odluči uzeti iste instrumente osiguranja, založna prava obje Strane biti upisana u istom redu prvenstva.

Ukoliko upis založnih prava u isti red neće biti moguć, Strane su suglasne da će založno pravo u korist HAMAG-BICRO-a za obvezu po Jamstvu biti upisano u redu prvenstva ispred založnog prava Financijske institucije za tražbinu po Ugovoru o leasingu.

U slučaju prisilne naplate potraživanja po Ugovoru o leasingu odnosno po isplaćenom Jamstvu temeljem založnih prava iz ovog stavka, svaka Strana će naplatu vršiti samostalno za svoju tražbinu te se na tako prikupljena sredstva neće primjenjivati *Pari passu* model.

1. Financijska institucija je dužna obavijestiti HAMAG-BICRO o pokretanju svakog postupka prisilne naplate temeljem založnih prava kao protiv Krajnjeg primatelja i/ili sudužnika i/ili jamaca i/ili založnih dužnika koji je u vezi s naplatom tražbine koja je osigurana Jamstvom, u roku od 10 (deset) radnih dana od dana njegovog pokretanja.

**Obveza leasing kuće prije aktivacije Jamstva**

**Članak 7.**

1. Strane su suglasne da Financijska institucija može podnijeti Poziv za plaćanje samo u slučaju postojanja dugovanja po Ugovoru o leasingu koji je istekao i samo s osnova 4 (četiri) neplaćane rate/anuiteta, u slučaju otkaza/raskida Ugovora o leasingu zbog neplaćanja otplate leasinga od strane Krajnjeg primatelja ili u slučaju otvaranja stečaja/likvidacije nad Krajnjim primateljem.
2. Financijska institucija ne može otkazati/raskinuti Ugovor o leasingu prije isteka 4 (četiri) mjeseca od prvog dana zakašnjenja po dospijeću rate/anuiteta po ugovorenom otplatnom planu.

Strane su suglasne da Financijska institucija može otkazati/raskinuti Ugovor o leasingu prije isteka roka iz prethodne rečenice uz pisanu suglasnost HAMAG-BICRO-a. HAMAG-BICRO će se o ne/davanju suglasnosti Financijskoj instituciji očitovati u pisanom obliku najkasnije u roku od 10 (deset) radnih dana od zaprimanja zahtjeva Financijske institucije.

1. Financijska institucija dužna je odmah i bez odgađanja, nakon isteka/otkaza/raskida Ugovora o leasingu ili otvaranja stečaja/likvidacije nad Krajnjim primateljem, a prije podnošenja Poziva za plaćanje, poduzimati aktivne mjere prodaje objekta leasinga na način opisan u čl. 8 i 8a ovog Sporazuma.
2. Strane suglasno utvrđuju da će u roku od 60 (šezdeset) dana od sklapanja ovog Sporazuma, radi utvrđivanja procijenjene vrijednosti objekta leasinga koji će Financijska institucija nastojati prodati na tržištu, utvrditi zajednički popis vještaka koji su ovlašteni procijeniti vrijednost objekta leasinga (dalje: Zajednički vještak).

Financijska institucija se obvezuje bez odgode, nakon izvršene procjene od strane Zajedničkog vještaka, dostaviti HAMAG-BICRO-u procijenjenu vrijednost objekta leasinga.

Financijska institucija će sa Zajedničkim vještacima, za koje je pisanu suglasnost dao i HAMAG-BICRO, zaključiti ugovore u kojima će iste obvezati na obavljanje procjene po pravilima struke te regulirati pitanje naknade štete.

Strane su suglasne da je Financijska institucija ovlaštena koristiti usluge vještaka s kojima Financijska institucija već ima zaključene ugovore, ukoliko se radi o vještacima s kojima je HAMAG-BICRO suglasan, te ukoliko HAMAG-BICRO pisanim putem izda suglasnost na angažiranje tog/tih vještaka.

**Uspješna prodaja predmeta leasinga prije aktivacije Jamstva**

**Članak 8.**

1. Financijska institucija dužna je u razdoblju od 150 (stopedeset) dana od isteka Ugovora o leasingu, dospijeća zadnje rate leasinga, dana otkaza/raskida Ugovora o leasingu odnosno od dana otvaranja stečaja/likvidacije nad Krajnjim primateljem, poduzimati aktivne mjere prodaje predmeta leasinga, s tim da iznos prodajne cijene objekta leasinga koju će nastojati ostvariti na tržištu ne smije biti manji od procijenjene vrijednosti objekta leasinga utvrđene od strane Zajedničkog vještaka.
2. Financijska institucija ne može prodati objekt leasinga za nižu cijenu od cijene navedene u prethodnom stavku ovog članka bez prethodnog pisanog odobrenja HAMAG BICRO-a.
3. Ukoliko Financijska institucija proda objekt leasinga, iz prodajne cijene može podmirivati samo glavnicu i pripadajuću kamatu te ne smije podmirivati troškove ležarine i bilo koje druge ovisne troškove vezane uz prodaju objekta leasinga.
4. Financijska institucija može podnijeti HAMAG-BICRO-u Poziv za plaćanje s dokumentacijom navedenom u članku 11. ovog Sporazuma, nakon što podmiri dio svoje tražbine iz prodajne cijene, a uz ispunjenje ostalih uvjeta iz prethodnih odredbi ovog članka.

**Neuspješna prodaja objekta leasinga prije aktivacije Jamstva**

**Članak 8a.**

1. Ukoliko Financijska institucija ne uspije prodati objekt leasinga u roku od 150 (stopedeset) dana od isteka Ugovora o leasingu, dospijeća zadnje rate leasinga, dana otkaza/raskida Ugovora o leasingu odnosno od dana otvaranja stečaja/likvidacije nad Krajnjim primateljem, na način i po cijeni opisanoj u članku 8. ovog Sporazuma, Financijska institucija će podnijeti HAMAG-BICRO-u Poziv za plaćanje s dokumentacijom navedenom u članku 11. ovog Sporazuma, te će HAMAG-BICRO izvršiti isplatu sukladno uvjetima iz ovog Sporazuma.
2. Financijska institucija se isplatom HAMAG-BICRO-a po Jamstvu ne oslobađa obveze prodaje predmeta leasinga te je obvezna i nadalje pokušavati prodati objekt leasinga, u koju svrhu će Zajednički vještak utvrditi novu procjenu vrijednosti objekta leasinga.

O revidiranoj procjeni objekta leasinga, Financijska institucija će bez odgode pisanim putem obavijestiti HAMAG-BICRO te zatražiti njegovu suglasnost na revidiranu procjenu.

Prodajna cijena objekta leasinga koju će Financijska institucija nastojati ostvariti na tržištu ne smije biti niža od revidirane procjene vrijednosti predmeta leasinga koju je utvrdio Zajednički vještak, a na koju je HAMAG-BICRO dao svoju suglasnost.

1. Strane su suglasne da se, nakon što je HAMAG-BICRO temeljem izdanog Jamstva platio Financijskoj instituciji Iznos Jamstva, na sredstva prikupljena naknadnom prodajom objekta leasinga primjenjuje *Pari passu* model raspodjele sredstava kako je definirano ovim Sporazumom i to od dana isplate po Jamstvu.

Financijska institucija je obvezna odgovarajući postotak naplaćenog iznosa od prodaje objekta leasinga uplatiti na račun HAMAG-BICRO-a u roku od 15 (petnaest) radnih dana računajući od dana uplate istih na račun Financijske institucije.

1. *Pari passu* model raspodjele sredstava se ne odnosi na iznos djelomične subvencije kamate koji Financijskoj instituciji isplaćuje HAMAG-BICRO i koji iznos će, u slučaju nezakonite potpore, HAMAG-BICRO samostalno potraživati od Krajnjeg primatelja.

**Utaja predmeta leasinga**

**Članak 9.**

1. U slučaju da je Krajnji primatelj utajio objekt leasinga, zbog čega Financijska institucija unatoč poduzimanju razumnih mjera za dolaženje u posjed objekta leasinga, ne može doći u posjed istog, te stoga ne može poduzimati aktivne mjere prodaje objekta leasinga, Financijska institucija se oslobađa obveze poduzimanja aktivnih mjera prodaje objekta leasinga.
2. Navedeni slučaj Financijska institucija dokazuje HAMAG-BICRO-u dokazom da je nadležnom državnom odvjetništvu i MUP-u protiv počinitelja kaznenog djela podnesena kaznena prijava, presliku koje dostavlja HAMAG-BICRU-u zajedno sa Pozivom za plaćanje i ostalom dokumentacijom navedenom u članku 11. ovog Sporazuma.
3. Ukoliko Financijska institucija nakon isplate po Jamstvu dođe u posjed objekta leasinga, na obvezu prodaje objekta leasinga prema procijenjenoj vrijednosti objekta leasinga i obvezu podjele iznosa ostvarenog prodajom objekta leasinga primjenjuje se članak 8a. ovog Sporazuma.

**Suglasnost HAMAG-BICRO-a na izmjene Ugovora o leasingu koji će Financijska institucija sklopiti s Krajnjim primateljem**

**Članak 10.**

1. Financijska institucija se obvezuje u slučaju svake promjene uvjeta leasinga, korisnika leasinga, te drugih bitnih okolnosti vezanih uz samu investiciju tražiti prethodnu pisanu suglasnost HAMAG-BICRO-a prije sklapanja dodatka Ugovoru o leasingu s Krajnjim primateljem vezano uz navedenu izmjenu; te ne može bez suglasnosti HAMAG-BICRO-a koja može biti i u obliku e-maila (dalje: „Suglasnost“) izmijeniti ili sklopiti dodatak Ugovora o leasingu s Krajnjim primateljem.

Strane su suglasne da će prije slanja zahtjeva za Suglasnost, Financijska institucija putem elektroničke pošte obavijestiti HAMAG-BICRO-a o potencijalnoj promjeni te zatražiti očitovanje je li za navedeno potrebno izdavanje Suglasnosti.

Strane su suglasne da, Financijska institucija može sklopiti dodatak ugovora o leasingu s Krajnjim primateljem odmah nakon zaprimanja odgovora elektroničkom poštom od strane HAMAG-BICRO-a.

1. HAMAG-BICRO se obvezuje u roku od 10 (deset) radnih dana očitovati na zahtjev Financijske institucije za izdavanje predmetne suglasnosti.
2. Nakon sklapanja dodatka Ugovoru o leasingu s Krajnjim primateljem, Financijska institucija se obvezuje, u roku od 5 (pet) radnih dana od sklapanja istog, jednu presliku dodatka ugovora o leasingu e-mailom dostaviti HAMAG-BICRO-u
3. U slučaju izmjene roka otplate leasinga za koji Financijska institucija traži suglasnost HAMAG-BICRO-a, ako se HAMAG-BICRO suglasi s predloženom izmjenom roka otplate leasinga, dostavom suglasnosti HAMAG-BICRO-a na izmjenu roka otplate leasinga Financijskoj instituciji, automatski se produžava valjanost izdanog Jamstva u postotnom iznosu na koji je izdano, a s rokom važenja 240 (dvjestočetrdeset) dana od dospijeća posljednje rate leasinga, računajući prema novim rokovima otplate leasinga, odnosno 240 (dvjestočetrdeset) dana od dana raskida/otkaza Ugovora o leasingu ili 240 (dvjestočetrdeset) dana od dana otvaranja stečaja/likvidacije nad Krajnjim primateljem, ovisno o tome koji od navedenih događaja nastupi ranije.
4. Strane suglasno utvrđuju da se danom otkaza/raskida Ugovora o leasingu smatra dan utvrđen odredbama Ugovora o leasingu.
5. Strane suglasno utvrđuju da Financijska institucija ne smije prenijeti niti jedno svoje pravo i/ili obvezu ustanovljenu temeljem odredbi ovog Sporazuma na bilo koju treću stranu bez pisanog pristanka HAMAG-BICRO-a.

**Jamstvena obveza HAMAG-BICRO-a**

**Članak 11.**

1. HAMAG-BICRO se obvezuje neopozivo, bezuvjetno, na prvi pisani poziv Financijske institucije i bez prigovora, izvršiti plaćanje temeljem izdanog Jamstva do ugovorenog Postotka Jamstva.
2. HAMAG-BICRO će, uz uvjete iz ovog Sporazuma i Programa, isplatiti Iznos Jamstva na temelju sljedećih dokumenata, koje je Financijska institucija obvezna HAMAG-BICRO-u dostaviti u fizičkom pisanom obliku:
3. Poziva za plaćanje dostavljenog od strane Financijske institucije i potpisanog od osobe ovlaštene za zastupanje Financijske institucije (ili posebno ovlaštene za poduzimanje navedenog posla), kojim će izrijekom izjaviti da je istekao rok dospijeća posljednje rate leasinga, odnosno da je Ugovor o leasingu s Krajnjim primateljem otkazan/raskinut ili da je otvoren stečaj/likvidacija nad Krajnjim primateljem (ovisno o tome koji od navedenih događaja nastupi ranije) sa točnim datumom nastupa predmetne činjenice, a iznos čije plaćanje se zahtijeva nije drukčije naplaćen;
4. izvatka iz poslovnih knjiga Financijske institucije o stanju duga na Dan obračuna za isplatu, i to:

* u slučaju uspješne prodaje objekta leasinga, izvatka iz poslovnih knjiga sa stanjem duga iz kojeg je vidljivo da je Financijska institucija iz ostvarene prodajne cijene objekta leasinga umanjila svoje potraživanje na ime glavnice i pripadajućih kamata, ne uključujući troškove ležarine i ostale ovisne troškove prodaje objekta leasinga;
* u slučaju neuspješne prodaje objekta leasinga, uz dokaz da je tijekom 150 (stopedeset) dana od isteka odnosno otkaza/raskida Ugovora o leasingu i drugih okolnosti naznačenih u čl. 8a. poduzimala aktivne mjere prodaje predmeta leasinga (objava na web stranici Financijske institucije i ugovornih poslovnih partnera koji obavljaju usluge skladištenja i prodaje objekata leasinga)
* u slučaju utaje predmeta leasinga, uz dokaz da je protiv počinitelja kaznenog djela nadležnom državnom odvjetništvu i MUP-u podnesena kaznena prijava.

1. HAMAG-BICRO će isplatu po Jamstvu izvršiti jednokratno u službenoj valuti Republike Hrvatske, prijenosom sredstava na račun Financijske institucije naznačen u Pozivu za plaćanje, a najkasnije u roku od 60 (šezdeset) dana od dana zaprimanja pisanog Poziva za plaćanje s dokumentacijom naznačenom u stavku 2. ovog članka.

Ukoliko se radi o leasing obvezi uz valutnu klauzulu ili u valuti, isplata po Jamstvu izvršiti će se jednokratno u službenoj valuti Republike Hrvatske, u iznosu kunske protuvrijednosti po srednjem tečaju HNB za predmetnu valutu na dan isplate po Jamstvu.

1. Rok važenja Jamstva je 240 (dvjestočetrdeset) dana nakon dana dospijeća posljednje rate leasinga u skladu s utvrđenjem u pojedinom Ugovoru o leasingu, odnosno 240 (dvjestočetrdeset) dana od dana otkaza ili raskida Ugovora o leasingu, odnosno 240 (dvjestočetrdeset) dana od dana otvaranja stečaja/likvidacije nad Krajnjim primateljem, ovisno o tome koji od navedenih događaja nastupi ranije, i svaki Poziv za plaćanje na temelju izdanog Jamstva, zajedno s dokumentacijom naznačenom u stavku 2. ovog članka, Financijska institucija mora dostaviti HAMAG-BICRO-u unutar tog roka.
2. Strane su suglasne da Financijska institucija, kada to okolnosti zahtijevaju, može od HAMAG-BICRO-a zatražiti suglasnost za produljenje roka važenja Jamstva, no najkasnije 20 (dvadeset) radnih dana prije isteka roka važenja Jamstva. Ukoliko HAMAG-BICRO bude suglasan sa produljenjem roka, svoju suglasnost očitovati će prema Financijskoj instituciji u pisanom obliku putem elektroničke pošte najkasnije 5 (pet) radnih dana prije isteka roka važenja Jamstva, dok će se samo produljenje roka važenja Jamstva naknadno urediti Sporazumom o produljenju jamstva.

Suglasnost na produljenje roka važenja Jamstva i rok produljenja donosi HAMAG-BICRO prema samostalnoj ocjeni, a ovisno o okolnostima pojedinog slučaja.

1. Strane su suglasne da je Jamstvo prenosivo samo uz pisani sporazum između HAMAG-BICRO-a, Krajnjeg primatelja, Financijske institucije i ugovorne strane na koju se prenose prava i/ili obveze iz Jamstva.
2. Financijska institucija se obvezuje da će iznosom isplaćenim po Jamstvu namiriti svoju tražbinu koju ima po osnovi dijela glavnice leasinga. Tražbina Financijske institucije nastala temeljem obračuna interkalarne, redovne i zatezne kamate ne može se naplatiti na teret Jamstva HAMAG-BICRO-a.

Jamstvo HAMAG-BICRO-a ne pokriva uvećanja glavnice na ime interkalarnih, redovnih i zateznih kamata ili drugih troškova u bilo kojoj fazi korištenja, počeka ili otplate leasinga.

1. U slučaju kad je Financijska institucija prodala predmet leasinga prije aktivacije Jamstva, osnovicu za obračun obveze HAMAG-BICRO-a predstavlja glavnica preostala nakon njenog umanjenja iz ostvarene prodajne cijene predmeta leasinga.

U slučaju kad Financijska institucija nije prodala predmet leasinga prije aktivacije Jamstva, osnovicu za obračun obveze HAMAG-BICRO-a predstavlja iznos dokumentiranih nenaplaćenih tražbina na ime glavnice iz Ugovora o leasingu (koji ne uključuje potraživanje Financijske institucije nastalo temeljem obračuna interkalarne, redovne i zatezne kamate ili drugih troškova u bilo kojoj fazi korištenja, počeka ili otplate takvih obveza) na Dan obračuna za isplatu.

**Umanjenje kamatne stope od strane Financijske institucije**

**Članak 12.**

1. Financijska institucija umanjuje Redovnu kamatnu stopu za Visinu umanjenja kako bi se izračunala Umanjena kamatna stopa.

Visina umanjenja za određeni Postotak Jamstva mora biti minimalno ona navedena u sljedećoj tablici, ali može biti i viša. Visina umanjenja u postotnim bodovima zaokružuje se na dvije decimale.

|  |  |
| --- | --- |
| Postotak jamstva | Minimalna visina Umanjenja kamatne stope  u postotnim bodovima |
| 50 | 0,50 |
| 51 | 0,53 |
| 52 | 0,57 |
| 53 | 0,60 |
| 54 | 0,63 |
| 55 | 0,67 |
| 56 | 0,70 |
| 57 | 0,73 |
| 58 | 0,77 |
| 59 | 0,80 |
| 60 | 0,83 |
| 61 | 0,87 |
| 62 | 0,90 |
| 63 | 0,93 |
| 64 | 0,97 |
| 65 | 1,00 |
| 66 | 1,03 |
| 67 | 1,07 |
| 68 | 1,10 |
| 69 | 1,13 |
| 70 | 1,17 |
| 71 | 1,20 |
| 72 | 1,23 |
| 73 | 1,27 |
| 74 | 1,30 |
| 75 | 1,33 |
| 76 | 1,37 |
| 77 | 1,40 |
| 78 | 1,43 |
| 79 | 1,47 |
| 80 | 1,50 |

Strane su suglasne da ukoliko zbog visine investicije, a sukladno ograničenjima maksimalnog iznosa Jamstva iz Programa, Postotak Jamstva iznosi manje od 50% Financijska institucija nije obvezna umanjiti Redovnu kamatnu stopu.

1. Financijska institucija je obvezna u uvjetnoj Odluci o odobrenju leasinga iz čl. 5 st. 1 ovog Sporazuma navesti Redovnu kamatnu stopu, Visinu umanjenja i Umanjenu kamatnu stopu.

**Djelomična subvencija kamate od strane HAMAG-BICRO-a**

**Članak 12a.**

1. Strane su suglasne da će se djelomična subvencije kamate, sukladno ovom Sporazumu i Programu, dodjeljivati Krajnjim primateljima za koje to Financijska institucija zatraži u Zahtjevu za jamstvo.
2. Djelomična subvencija kamate iz ESIF-a može se dobiti isključivo za leasing s minimalnim rokom dospijeća od 5 (pet) godina.
3. Kada Postotak Jamstva iznosi manje od 50% nije moguća djelomična subvencija kamate, neovisno o tome da li je Financijska institucija umanjila Redovnu kamatnu stopu ili nije.
4. Stopa subvencije kamate ne smije premašiti Umanjenu kamatnu stopu. Ako se izračunom dobije Stopa subvencije kamate viša od Umanjene kamatne stope, Strane su suglasne da će Stopa subvencije kamate biti jednaka iznosu Umanjene kamatne stope.
5. Financijska institucija će obračunati iznos djelomične subvencije kamate koju plaća HAMAG-BICRO, primjenom Stope subvencije kamate do iznosa Maksimalnog iznosa subvencije kamate.

Obračunati iznos djelomične subvencije kamate se diskontira primjenom promjenjive diskontne stope na razdoblje u kojem se doseže iznos djelomične subvencije kamate do Maksimalnog iznosa subvencije kamate, a koja stopa se određuje sukladno uputi Europske komisije i nalazi se na sljedećem linku: <http://ec.europa.eu/competition/state_aid/legislation/reference_rates.html>.

1. Diskontirani iznos djelomične subvencije kamate HAMAG-BICRO će isplatiti direktno Financijskoj instituciji na temelju zaprimljene fakture koju izdaje Financijska institucija, najkasnije 10 (deset) radnih dana nakon zaprimanja fakture, i to jednokratno unaprijed za cijelo razdoblje trajanja djelomične subvencije kamate.

Po proteku razdoblja za koje je HAMAG-BICRO isplatio djelomičnu subvenciju kamate, Krajnji primatelj nastavlja plaćati kamatu obračunatu po Umanjenoj kamatnoj stopi.

1. Ako je Ugovor o leasingu uz valutnu klauzulu ili u stranoj valuti, isplata diskontiranog iznosa djelomične subvencije kamate vršiti će se u službenoj valuti Republike Hrvatske, u iznosu kunske protuvrijednosti po srednjem tečaju HNB-a na dan izdavanja fakture Financijske institucije.

Strane su suglasne da će kunska protuvrijednost diskontiranog iznosa djelomične subvencije kamate, po srednjem tečaju HNB-a na dan izdavanja fakture od strane Financijske institucije, biti knjižena kao obveza HAMAG-BICRO-a te ista predstavlja iznos dodijeljene potpore Krajnjem primatelju.

1. Financijska institucija će diskontirani iznos djelomične subvencije kamate razgraničavati na razdoblje na koje se odnosi iznos djelomične subvencije kamate.
2. HAMAG-BICRO će obavijestiti Krajnjeg primatelja o iznosu kamate koji subvencionira i za njegov račun podmiruje prema Financijskoj instituciji.
3. U slučaju prijevremenog raskida ili prijevremene otplate Ugovora o leasingu tijekom razdoblja na koje se odnosi djelomična subvencija kamate, Financijska institucija će obračunati nerazgraničeni iznos diskontirane vrijednosti djelomične subvencije kamate koju je isplatio HAMAG-BICRO do 10-tog u mjesecu koji slijedi mjesecu raskida ili prijevremene otplate Ugovora o leasingu.

Financijska institucija će izdati odobrenje na HAMAG-BICRO za obračunati nerazgraničeni diskontirani iznos djelomične subvencije kamate, a obvezuje se izvršiti isplatu najkasnije do 15-tog u mjesecu koji slijedi mjesecu raskida ili prijevremene otplate Ugovora o leasingu.

1. U slučaju da se utvrdi da je subvencija nezakonito dodijeljena, HAMAG-BICRO će eventualni povrat djelomične subvencije kamate samostalno potraživati od Krajnjeg primatelja, pri čemu će se primjenjivati čl. 8a. st. 4 ovog Sporazuma.
2. Korištenje djelomične subvencije kamate iz ESIF-a moguće je isključivo do iskorištenja sredstava osiguranih za tu namjenu Programom.

**Obveza financijske institucije na savjesno postupanje**

**Članak 13.**

1. Financijska institucija se obvezuje da će se pri odobrenju, upravljanju i isplati leasinga za koji HAMAG-BICRO jamči, držati svojih uobičajenih pravila poslovanja i to osobito u dijelu odobravanja leasinga i određivanja visine kamatne stope na način da će prema Krajnjem primatelju postupati kako uobičajeno postupa prema drugim subjektima iste rizične kategorije kojoj pripada Krajnji primatelj te da će u svakom slučaju postupati savjesno i u skladu s pravilima struke.
2. Financijska institucija se osobito obvezuje postupati na način koji osigurava izbjegavanje eventualnog sukoba interesa u skladu s relevantnim propisima i dobrim poslovnim običajima.
3. Financijska institucija se obvezuje da će izvješćivati HAMAG-BICRO o svim događajima koji bi po njezinoj procjeni mogli utjecati na urednost otplate leasinga, najkasnije u roku od 10 (deset) radnih dana od saznanja o nastanku istih..
4. Prilikom odabira Krajnjih primatelja, Financijska institucija će nastojati uzimati u obzir indikatore definirane u Specifičnom cilju 3a1 – „Bolji pristup financiranju za MSP-ove“ iz OPKK 2014. – 2020 te će HAMAG-BICRO i Financijska institucija zajednički voditi brigu da se ostvare ciljevi OPKK.

**Obveza financijske institucije na izvješćivanje**

**Članak 14.**

1. Financijska institucija se obvezuje putem elektroničke pošte u obliku excel tablice dostavljati HAMAG-BICRO-u tromjesečna izvješća o stanju obveza po pojedinom leasingu odnosno o stanju leasinga odnosno glavnice leasinga i urednosti otplate leasinga, prema obrascu u Prilogu 2 ovom Sporazumu, sastavljene od strane ovlaštene osobe, i to najkasnije do 30. dana u mjesecu po isteku kalendarskog tromjesečja.
2. Financijska institucija se obvezuje HAMAG-BICRO-u, na upit, dostavljati *ad hoc* izvješća u najkraćem roku.

**Povjerljivi podaci i poslovna tajna**

**Članak 15.**

(1) Strane su suglasne da se podaci evidentirani i prikupljeni tijekom poslovne suradnje koja se zasniva na ovom Sporazumu ne smatraju povjerljivim podacima, uz iznimku onih za koje je to izričito određeno zakonom. Neovisno o tome, ograničen pristup pojedinim informacijama ne sprječava ovlaštena tijela u provođenju revizije.

(2) Strane su suglasne da će se podaci prikupljeni tijekom poslovne suradnje koja se zasniva na ovom Sporazumu, na koje se primjenjuju odredbe o povjerljivosti sukladno relevantnim zakonskim odredbama čuvati kao bankovna i poslovna tajna, pri čemu su obje Strane suglasne i obvezuju se da isti moraju biti dostupni nadležnim državnim tijelima i Krajnjem primatelju čije je pravo na pristup takovim podacima zasnovano na zakonu, te u najvećem dopuštenom zakonskom opsegu tijelima EU koja imaju pravo provedbe nadzora, kontrole i revizije ispravnog korištenja sredstava Europske zajednice (ESIF-u, posrednicima ESIF-a, Europskom revizorskom sudu, Europskoj Komisiji i posrednicima Europske Komisije, uključujući Europski ured za borbu protiv prijevara (OLAF)).

(3) Strane su suglasne da se razmjena podataka unutar Grupe kojoj pripada Financijska institucija ne smatra odavanjem poslovne tajne.

(4) Strane suglasno utvrđuju da se za potrebe izvršenja ovog Sporazuma smatraju zasebnim voditeljima obrade osobnih podataka te se sukladno tom utvrđenju svaka Strana obvezuje:

i. uskladiti svoje postupanje i provoditi obradu osobnih podataka u skladu sa propisima koji reguliraju zaštitu osobnih podataka (Uredba (EU) 2016/679 Europskog parlamenta i vijeća o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), Zakon o provedbi Opće uredbe o zaštiti podataka, kao i svaki drugi akt ili podzakonski propis koji uređuje zaštitu osobnih podataka);

ii. osobne podatke prikupljati u posebne, izričite i zakonite svrhe;

iii. obradu temeljiti na valjanoj pravnoj osnovi;

iv. prikupljati osobne podatke primjereno, relevantno i ograničeno na ono što je nužno u odnosu na svrhu u koju se obrađuju;

v. kontinuirano poduzimati razumne mjere kako bi osobni podaci bili točni, potpuni i ažurni;

vi. implementirati primjerene tehničke i organizacijske mjere koje osiguravaju i dokazuju da se obrada osobnih podataka provodi u skladu s propisima koji reguliraju zaštitu osobnih podataka;

vii. uspostaviti procese te osigurati ispunjavanje prava ispitanika (pravo pristupa, ispravka, brisanja, prenosivosti, ograničenja obrade i prigovora na obradu osobnih podataka).

Ako tijekom izvršenja ovog Sporazuma jedna Strana dođe u priliku obrađivati osobne podatke za koje je druga Strana voditelj obrade, ta Strana je dužna s osobnim podacima postupati sukladno načelima iz Opće uredbe o zaštiti podataka, uz visoki stupanj zaštite koji ista nalaže, u protivnom druga Strana zadržava pravo raskinuti ovaj Sporazum odnosno tražiti naknadu štete za povredu odredbi o zaštiti osobnih podataka ispitanika

1. Financijska institucija će prilikom obrade zahtjeva za leasing ishoditi pisanu suglasnost Krajnjeg primatelja za obradu podataka u predmetnom leasing-jamstvenom odnosu sukladno Zakonu o leasingu i drugim propisima u svezi zaštite osobnih i povjerljivih podataka odnosno podataka koji su potrebni za ispunjenje obveza preuzetih ovim Sporazumom.

**Revizijski trag i evaluacija Upravljačkog tijela**

**Članak 16.**

1. Strane suglasno utvrđuju da je osoba za kontakt u HAMAG-BICRO-u za potrebe revizije Tomislav Pašalić.
2. Financijska institucija obvezna je čuvati sve podatke i dokumentaciju vezano uz projekt i financiranje istog u skladu sa zahtjevima o reviziji i revizorskom tragu uz odgovarajuću primjenu članka 12. Sporazuma razine I. i propisa iz čl. 3 ovog Sporazuma, a radi omogućavanja provjere i usklađenost s nacionalnom zakonskom regulativom i regulativom EU, te sa svim uvjetima financiranja, kao i osigurati da se na isto u odgovarajućoj mjeri obveže i svaki Krajnji primatelj te da o tome pravovremeno dostavi dokaz HAMAG-BICRO-u.
3. Financijska institucija je suglasna da će za potrebe provedbe revizije i/ili kako bi UT moglo izvršiti evaluaciju u skladu s člancima 56. i 57. Uredbe (EU) br. 1303/2013., na zahtjev HAMAG-BICRO-a i/ili UT-a, svakodobno omogućiti pristup svojim internim revizorskim izvješćima kada su ona relevantna za revizorsku misiju / evaluaciju FI odnosno bez odgode pripremiti tražene i ostale relevantne informacije o statusu provedbe FI.
4. Financijska institucija je suglasna da se u gornju svrhu zatraženi/utvrđeni podaci mogu proslijediti nadležnim tijelima, osobito Upravljačkom tijelu, Ministarstvu poduzetništva i obrta, revizorskim tijelima RH, revizorima EK, Europskom revizorskom sudu, OLAF-u i ostalim tijelima koja imaju ovlasti revidiranja provedbe FI, te je suglasna istima po potrebi dopustiti pristup svojim poslovnim prostorijama, knjigama i evidencijama tijekom uobičajenog radnog vremena (ograničen pristup pojedinim podacima ne sprječava ovlaštena tijela u provođenju revizije).
5. Utvrđuje se da je HAMAG-BICRO obvezan obavijestiti UT o svakoj revizorskoj misiji koju planira vanjski revizor, kao i o svakom vanjskom revizorskom izvješću koje je izravno zaprimio te je dužan provesti sve revizorske preporuke u skladu s rokovima zadanim u revizorskim izvješćima. Financijska institucija se obvezuje surađivati sa HAMAG-BICRO-om te pružiti svu pomoć i provesti sve radnje koje bi HAMAG-BICRO zatražio od istog u svrhu ispunjenja obveza iz ovog stavka.

**Vidljivost i transparentnost**

**Članak 17.**

1. Financijska institucija se obvezuje osigurati informiranje potencijalnih Krajnjih primatelja o mogućnosti financiranja koje se pružaju putem ovog Sporazuma, te osigurati informiranje istih prema uputama HAMAG-BICRO-a.
2. Financijska institucija se obvezuje prilikom sklapanja svakog pojedinog Ugovora o leasingu za koji je odobreno Jamstvo u skladu sa ovim Sporazumom, o istome obavijestiti Krajnjeg primatelja te navesti u Ugovoru o leasingu da je osigurano financiranje u sklopu programa sufinanciranja iz ESI fondova na način da sadrži tekst: *„uz potporu Europske unije“.*
3. Strane su obvezne pridržavati se svih odredbi vezano uz pravila vidljivosti i transparentnosti propisana Poglavljem 2: čl. 3, 4 i 5 Provedbene uredbe Komisije(EU) br. 821/2014, te Prilog II iste Uredbe.
4. Sve publikacije Financijske institucije koje se odnose na ovaj Sporazum, u bilo kojem obliku i na bilo kojem mediju, moraju imati sljedeće ili slično odricanje od odgovornosti na hrvatskom jeziku: "*Ovaj dokument pripremljen je uz potporu Europske unije. Stavovi u dokumentu ne izražavaju službeno mišljenje Europske unije*“.

Strane su suglasne da sa ciljem promocije Programa, HAMAG-BICRO može koristiti ili objavljivati podatke koji se odnose na Financijsku instituciju u svezi provedbe Programa, uz prethodno pribavljenu suglasnost iste za korištenje i objavu podataka, u priopćenjima za tisak, na mrežnom mjestu www.hamagbicro.hr ili bilo kojem drugom mrežnom mjestu HAMAG-BICRO-a i/ili Upravljačkog tijela ili Europske komisije. Financijska institucija se ovime obvezuje da će bez odgode dati suglasnost za objavu te dostaviti HAMAG-BICRO-u odgovarajuće podatke, a u slučaju odbijanja davanja suglasnosti Financijska institucija je obvezna navesti zakonski ili drugi razlog tog odbijanja.

Strane su dužne međusobno se konzultirati o izvješćima o napretku i stanju, publikacijama, priopćenjima za tisak i promjenama koje se odnose ovaj Sporazum prije nego što su izdani ili objavljen te će priopćavati takve dokumente jedna drugoj kada su izdani.

**Obavijesti i komunikacije**

**Članak 18.**

1. Sve obavijesti i sva komunikacija povezana s ovim Sporazumom koje jedna Strana upućuje drugoj šalju se u pisanom obliku na hrvatskom jeziku uz upotrebu sljedećih podataka:

|  |  |  |
| --- | --- | --- |
|  | **Financijska institucija** | **HAMAG-BICRO** |
| Adresa: |  | Ksaver 208, Zagreb |
| Na pažnju: |  | Iva Debanić |
| Tel: |  | 01/2352615 |
| e-mail: |  | iva.debanic@hamagbicro.hr |

1. Smatrat će se da je dopis zaprimljen kada ga Strana primatelj zaprimi na adresi iz prethodnog stavka.

Elektroničkim putem dostavljen dopis smatra se poslanim Strani primatelju u trenutku kad je zabilježen na poslužitelju Strane pošiljatelja za slanje takvih poruka. Strana primatelj će bez odgode, odnosno u najkraćem mogućem roku, elektroničkim putem pošiljatelju potvrditi primitak dopisa. Ako se kod Strane primatelja iz tehničkih razloga ne može pročitati dopis u elektroničkom obliku, o tome će se obavijestiti Stranu pošiljatelja. Strana pošiljatelj je tada dužan ponovo poslati dopis u ispravnom elektroničkom obliku ili ga dostaviti na drugi način u roku 1 (jednog) radnog dana. Ako to Strana pošiljatelj ne učini u navedenom roku, smatrat će se da dopis nije dostavljen.

1. Svaka promjena podataka za komunikaciju i obavijesti vrijedi tek nakon što se o njoj u pisanom obliku na papiru ili u elektroničkom obliku obavijesti druga Strana.

**Primjena Sporazuma na Jamstva**

**Članak 19.**

Strane su suglasne da se ovaj Sporazum primjenjuje isključivo na Jamstva koja je HAMAG-BICRO izdao po Programu od trenutka stupanja na snagu ovog Sporazuma.

**Naknada štete**

**Članak 20.**

1. U slučaju da Financijska institucija proda predmet leasinga za nižu cijenu od procijenjene vrijednosti predmeta leasinga koju je utvrdio vještak bez prethodno pribavljenog pisanog odobrenja HAMAG-BICRO-a, Financijska institucija je dužna HAMAG-BICRO-u nadoknaditi razliku na koju bi imao pravo da je predmet leasinga prodan za procijenjenu vrijednost.

Tako utvrđenu naknadu štete Financijska institucija se obvezuje isplatiti HAMAG-BICRO-u u roku od 15 (petnaest) dana od dana zaprimanja poziva za plaćanje štete od strane HAMAG-BICRO-a.

1. U slučaju utvrđenja postojanja Nepravilnosti koja šteti ili bi mogla naštetiti financijskom proračunu EU, HAMAG-BICRO je ovlašten odrediti financijsku korekciju Krajnjem primatelju te poduzeti sve druge potrebne radnje prema osobama uključenim u aktivnosti temeljem kojih je utvrđena Nepravilnost. Međutim, ukoliko radnjom ili propustom Krajnjeg primatelja, koja se u propisanom postupku označi kao Nepravilnost, nastane šteta u većem opsegu od onog u kojem bi se ista mogla naknaditi određivanjem financijske korekcije, Krajnji primatelj će odgovarati za štetu po općim propisima.

U slučaju utvrđenja postojanja Nepravilnosti, isto ne utječe na obvezu HAMAG-BICRO-a na plaćanje po Jamstvu Financijskoj instituciji.

1. U slučaju da je Financijska institucija i/ili Krajnji primatelj proglašen krivim pravomoćnom presudom nadležnog sudbenog tijela za prijevaru u odnosu na Jamstvo, Financijska institucija, ukoliko ima saznanja o istome, mora obavijestiti HAMAG-BICRO o takvoj presudi u roku od 10 (deset) radnih dana od kada je Financijska institucija isto saznala, i dužna je odmah na zahtjev HAMAG-BICRO-a:
   1. ako je Financijska institucija kriva za prijevaru u odnosu na Jamstvo, vratiti bilo koji iznos koji joj je plaćen prema ovom Sporazumu po Jamstvu zajedno s pripadajućom zateznom kamatom koja će se obračunati od dana plaćanja HAMAG-BICRO-a Financijskoj instituciji po Jamstvu do dana povrata sredstava HAMAG-BICRO-u od strane Financijske institucije;
   2. ako je Krajnji primatelj kriv za prijevaru u odnosu na Jamstvo, tražiti da Krajnji primatelj izravno HAMAG-BICRO-u plati bilo koji iznos koji je HAMAG-BICRO platio po Jamstvu, zajedno s odgovarajućom zateznom kamatom koja će se obračunati od dana plaćanja od strane HAMAG-BICRO-a Financijskoj instituciji po Jamstvu do dana povrata sredstava HAMAG-BICRO-u od strane Krajnjeg primatelja.

Gore navedeni iznos pod a) mora se platiti HAMAG-BICRO-u u roku od 10 (deset) radnih dana od pisanog zahtjeva HAMAG-BICRO-a.

Bilo koja plaćanja u skladu s ovim člankom moraju biti popraćena pisanom obaviješću HAMAG-BICRO-u u kojem se navode iznosi plaćeni prema ovom članku, s posebnim navođenjem iznosa koji sačinjava zateznu kamatu.

Stopa zatezne kamate iz ovog stavka utvrđuje se u visini stope važeće zakonske zatezne kamate.

1. Ako Financijska institucija jest ili je bila predmetom pravomoćne presude za prijevaru, korupciju, sudjelovanje u zločinačkom udruženju ili bilo koju drugu nezakonitu aktivnost koja je štetna za financijske interese Europske zajednice, tada Financijska institucija može biti isključena iz sudjelovanja u Programu i može, po odluci Komisije, biti isključena iz sudjelovanja u drugim programima Europske zajednice ili postupcima nabave Europske zajednice.

**E-kohezija**

**Članak 21.**

1. HAMAG-BICRO se obvezuje, u najvećoj mogućoj mjeri koliko to redovno poslovanje dopušta, osigurati sredstvo razmjene dokumentacije, što znači bilo koji elektronički medij, uključujući skenirane dokumente i velike dokumente, kao i strukturirane podatke kako bi se smanjio administrativni teret za Krajnje primatelje primjenom načela “jednog unosa” i uklanjanja obveze čuvanja dokumentacije u papirnom obliku za krajnje primatelje koji su se odlučili za elektronsku razmjenu podataka, sve u skladu s člankom 15., stavkom 1., točkom (b), podtočkom (vi); člankom 15., stavkom 2, točkom (b), člankom 96., stavkom 6., točkom (c), člankom 122., stavkom 3., člankom 125., stavkom 2, točkom (d) i s člankom 125., stavkom 8. Uredbe (EU) br. 1303/2013, člankom 24 Delegirane Uredbe br. 480/2014 i člancima 6-11 Uredbe 821/2014.

**Nepravilnosti**

**Članak 22.**

1. Strane suglasno utvrđuju da je HAMAG-BICRO obvezan bez odgode obavijestiti UT i druga nadležna tijela o bilo kakvoj Nepravilnosti koja se dogodila, ili za koju postoji sumnja, u provedbi FI, te je u skladu s člankom 6., stavkom 3. Delegirane uredbe Komisije (EU) br. 480/2014 odgovoran za povrat iznosa Programskog doprinosa zahvaćenog Nepravilnostima, zajedno s kamatom i svim drugim dobicima nastalim uslijed tih doprinosa.

HAMAG-BICRO nije odgovoran za povrat ako dokaže da su za spornu Nepravilnost kumulativno ispunjeni ovi zahtjevi:

1. da je Nepravilnost nastala na razini Krajnjih primatelja;
2. HAMAG-BICRO je postupao u skladu sa st.3. čl. 11. Sporazuma razine I. u odnosu na doprinose na koje je utjecala Nepravilnost;
3. da se nije mogao izvršiti povrat iznosa pogođenih Nepravilnošću unatoč tome što je HAMAG-BICRO dužnom pažnjom primijenilo sve primjenjive ugovorne i zakonske mjere.
4. Strane su suglasne da radi ispunjenja obveze iz prethodnog stavka HAMAG-BICRO ima pravo i obvezu zatražiti sve potrebne podatke i dokumentaciju, napraviti uvide te poduzeti sve odgovarajuće radnje i aktivnosti u odnosu na Krajnjeg primatelja i Financijsku instituciju radi utvrđenja ne/postojanja Nepravilnosti te iste proslijediti nadležnim tijelima.

Strane su suglasne da radi ispunjenja ove obveze, zatraženi podaci klasificirani kao poslovna tajna odnosno povjerljivi sukladno Zakonu o leasingu moraju biti dostavljeni odnosno otkriveni u najvećem zakonski dopuštenom opsegu kako bi se proveo postupak utvrđivanja Nepravilnosti te kako bi isti, po potrebi, bili proslijeđeni nadležnim tijelima sukladno ovom Sporazumu.

1. HAMAG-BICRO se obvezuje odluku o ne/postojanju Nepravilnosti donijeti u pisanom obliku po pravilima primjenjivih propisa, te o istome obavijestiti Financijsku instituciju na način i u opsegu koji joj to dopuštaju relevantni propisi. U slučaju utvrđenja postojanja Nepravilnosti Financijska institucija izražava suglasnost HAMAG-BICRO-u za poduzimanje svih odgovarajućih radnji, uključujući i podnošenje zahtjeva za povratom sredstava isplaćenih po Jamstvu izdanom sukladno ovom Sporazumu.
2. U slučaju kada je odgovorna za nastalu štetu, nastalu zbog krajnje nepažnje ili s namjerom, Financijska institucija u svakom pojedinom slučaju odgovara HAMAG-BICRO za nastalu štetu samo do visine iznosa kojeg je HAMAG-BICRO platio Financijskoj instituciji temeljem izdanog Jamstva uvećanog za zakonske zatezne kamate.

**Stupanje na snagu, trajanje i otkaz Sporazuma**

**Članak 23.**

1. Strane suglasno utvrđuju da ovaj Sporazum stupa na snagu i primjenjuje se danom potpisa ovlaštenih predstavnika obiju Strana.
2. Ovaj Sporazum zaključuje se sa rokom važenja do dana 31. prosinca 2023 koji datum je ujedno i zadnji dan kada se može podnijeti Zahtjev za jamstvo sukladno odredbama ovog Sporazuma.
3. Svaka Strana može otkazati ovaj Sporazum na način da drugoj Strani uputi pisani otkaz uz otkazni rok od 30 (trideset) dana.
4. Strane su suglasne da HAMAG-BICRO može otkazati ovaj Sporazum sukladno odredbama ovog članka u slučaju povreda odredbi ovog Sporazuma od strane Financijske institucije, te osobito ako HAMAG-BICRO utvrdi da je Financijska institucija Krajnjem primatelju odredila kamatnu stopu višu od kamatne stope koja se uobičajeno prema internim pravilima i politikama Financijske institucije određuje drugim subjektima iste rizične kategorije kojoj pripada Krajnji primatelj.
5. Otkazni rok počinje teći prvi sljedeći dan od dana kada je druga Strana primila preporučeno pismo s povratnicom o otkazu istog.
6. U slučaju otkaza ovog Sporazuma, svaki leasing koji je odobren i Jamstva koja su izdana u skladu s odredbama ovog Sporazuma do isteka otkaznog roka ostaju na snazi u svemu po ugovorenim uvjetima, te će se unutar otkaznog roka dovršiti obrada Zahtjeva za izdavanje jamstva koji su zaprimljeni u HAMAG-BICRO-u do dana zaprimanja otkaza na koje će se također primjenjivati ovaj Sporazum.
7. Za vrijeme otkaznog roka HAMAG-BICRO neće zaprimati nove Zahtjeve za jamstva.
8. Strane su suglasne da u slučaju otkaza/raskida Sporazuma, prestanka važenja Sporazuma sukladno st. 2 ovog članka te u slučaju iz st. 10 ovog članka, sva prethodno izdana važeća Jamstva i dalje ostaju na snazi te se na njih primjenjuju sve pripadajuće odredbe ovog Sporazuma, uključujući, ali ne ograničavajući se na odredbe o izvješćivanju, praćenju i nadzoru provedbe projekta, osiguravanja revizijskog traga i omogućavanju namjenske kontrole i revizije te čuvanju arhive.
9. Strane suglasno utvrđuju da će za vrijeme važenja ovog Sporazuma kontinuirano pratiti provedbu istog te redovito obavještavati drugu Stranu o svim uočenim problemima u njegovoj provedbi i realizaciji. U tu svrhu Strane će se najmanje jednom godišnje sastajati radi pronalaska rješenja uočenih problema u provedbi.
10. Utvrđuje se da danom iscrpljenja sredstava koja su HAMAG-BICRO-u dodijeljena za provedbu OPKK ili danom stupanja na snagu raskida/otkaza Sporazuma razine I. automatski prestaje obveza HAMAG-BICRO-a na obradu i postupanje po Zahtjevima za jamstvo sukladno odredbama ovog Sporazuma.

Zahtjevi za jamstvo podneseni prije dana iscrpljenja sredstava ili dana stupanja na snagu raskida/otkaza Sporazuma razine I. biti će obrađeni na način određen odredbama ovog Sporazuma.

1. U slučaju iscrpljenja sredstava koja su HAMAG-BICRO-u dodijeljena za provedbu OPKK ili raskida/otkaza Sporazuma razine I., HAMAG-BICRO se obvezuje bez odgađanja obavijestiti Financijsku instituciju o predmetnim okolnostima te joj dostaviti pisani otkaz sukladno ovom članku.

Mjerodavno pravo i rješavanje sporova

Članak 24.

1. Za ovaj Sporazum mjerodavno je hrvatsko pravo i tumači se u skladu s propisima Republike Hrvatske.
2. Strane se obvezuju sporazumno riješiti svaki spor ili pritužbu u pogledu tumačenja, primjene ili provedbe ovog Sporazuma uključujući njegovo postojanje, valjanost ili raskid. Ne postigne li se sporazumno rješenje, Strane su suglasne da nadležan sud u Zagrebu ima isključivu sudsku nadležnost za rješavanje svih sporova.

**Završne odredbe**

**Članak 25.**

1. Strane suglasno utvrđuju da su u cijelosti razumjele sadržaj ovog Sporazuma te da njegove odredbe predstavljaju njihovu pravu volju i primjenjuju se na prava i obveze Strana ovog Sporazuma koja su njegov predmet.
2. Ako se za neku od odredaba Sporazuma naknadno utvrdi da je ništetna, ta činjenica neće imati utjecaja na valjanost njegovih ostalih odredaba, odnosno na valjanost Sporazuma kao cjeline, a Strane se obvezuju ništetnu odredbu zamijeniti valjanom koja će omogućiti ostvarenje svrhe radi koje je ovaj Sporazum zaključen.
3. Ovaj Sporazum je sastavljen u (2) dva istovjetna i jednako valjana primjerka, za svaku od Strana po 1 (jedan) primjerak.
4. Sve izmjene i dopune ovom Sporazumu moraju biti učinjene u pisanom obliku te potpisane od ovlaštenih predstavnika obiju Strana.
5. Ovaj Sporazum stupa na snagu i primjenjuje se danom potpisa ovlaštenih predstavnika obiju Strana.

|  |  |
| --- | --- |
| Za HAMAG-BICRO: | Za Financijsku instituciju: |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Predsjednik Uprave,  Vjeran Vrbanec  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Članica Uprave,  Marijana Oreb | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Predsjednik Uprave, |

Popis priloga:

Prilog 1 – Sporazum razine I (bez priloga)

Prilog 2 – Obrazac za izvješćivanje

1. Dostupno na: <http://www.strukturnifondovi.hr/UserDocsImages/Documents/Strukturni%20fondovi%202014.%20%E2%80%93%202020/3%20-%20Ex%20ante%20Assessment%20Report.pdf> [↑](#footnote-ref-1)
2. Dostupno na: <http://ec.europa.eu/regional_policy/sources/docgener/informat/2014/guidance_support_enterprise.pdf> [↑](#footnote-ref-2)
3. Dostupno na: <http://ec.europa.eu/regional_policy/sources/docgener/informat/2014/guidance_glossary.pdf> [↑](#footnote-ref-3)
4. Dostupno na: <http://ec.europa.eu/regional_policy/sources/thefunds/fin_inst/pdf/fi_esif_2014_2020.pdf> [↑](#footnote-ref-4)
5. Dostupno na: <http://ec.europa.eu/regional_policy/sources/thefunds/fin_inst/pdf/ex_ante_vol1.pdf> [↑](#footnote-ref-5)
6. Dostupno na: <http://ec.europa.eu/regional_policy/sources/thefunds/fin_inst/pdf/ex_ante_vol0.pdf> [↑](#footnote-ref-6)
7. Dostupno na: <https://www.fi-compass.eu/sites/default/files/publications/manual_vol-I_ex-ante-assessment-general-metholology.pdf> [↑](#footnote-ref-7)
8. Dostupno na: <http://ec.europa.eu/regional_policy/sources/thefunds/fin_inst/pdf/ex_ante_vol2.pdf> [↑](#footnote-ref-8)
9. Dostupno na: <http://ec.europa.eu/regional_policy/sources/thefunds/fin_inst/pdf/ex_ante_vol3.pdf> [↑](#footnote-ref-9)
10. Dostupno na: <http://ec.europa.eu/regional_policy/sources/thefunds/fin_inst/pdf/ex_ante_vol4.pdf> [↑](#footnote-ref-10)
11. Dostupno na: <http://ec.europa.eu/regional_policy/sources/thefunds/fin_inst/pdf/ex_ante_vol5.pdf> [↑](#footnote-ref-11)
12. Dostupno na: <http://ec.europa.eu/regional_policy/sources/thefunds/fin_inst/pdf/ex_ante_training.pdf> [↑](#footnote-ref-12)
13. Dostupno na:<http://ec.europa.eu/regional_policy/sources/thefunds/fin_inst/pdf/guidance_request_payment_en.pdf> [↑](#footnote-ref-13)
14. Dostupno na:<http://ec.europa.eu/regional_policy/sources/thefunds/fin_inst/pdf/guidance_reporting_instruction_air2014.pdf> [↑](#footnote-ref-14)
15. Dostupno na:<http://ec.europa.eu/regional_policy/sources/thefunds/fin_inst/pdf/guidance_combination_support_en.pdf> [↑](#footnote-ref-15)